Det Konservative Folkeparti kommer efter sommerferien til at mangle partiets politiske ordfører.

29-årige Mette Abildgaard er nemlig gravid, oplyser hun på Facebook.

- Jeg har en nyhed, jeg sådan har glædet mig til at dele med jer: Til oktober skal Jens Jacob og jeg være forældre til en lille pige. Vi kan slet ikke være i os selv af lykke og spænding, skriver Mette Abildgaard på Facebook.

Mette Abildgaards suppleanter til Folketinget er partileder for Nye Borgerlige Pernille Vermund og partifællen Mette Thiesen.

Men begge Nye Borgerlige-politikere vil afstå fra tjansen som barselsvikar.

- Jeg ville have det dårligt med, at Mette skulle udskyde at blive mor eller undlade at tage barsel, fordi jeg står som suppleant. Det har ikke noget med politik at gøre. Det er almindelig ordentlighed, siger Pernille Vermund i en pressemeddelelse, hvor Mette Thiesen istemmer:

- Det vil ikke være det rigtige at gøre. En barselsorlov skal man ikke bruge til at fremme sin egen sag på.

Dermed bliver det 3. suppleanten Erik Lund (K), der skal vikariere for Mette Abildgaard på Christiansborg. Han er tidligere borgmester i Allerød.